P r e d k l a d a c i a   s p  r á v a

	Podľa údajov, o  ktoré Ministerstvo školstva Slovenskej republiky požiadalo krajské úrady, predbežná výška záväzkov štátu evidovaných  do 30. júna 2002 za školy a školské zariadenia  predstavuje 735,237 mil. Sk, z čoho je 713,781 mil. Sk bežných výdavkov a 21,456 mil. Sk kapitálových výdavkov. V uvedených sumách sú započítané aj záväzky stredných zdravotníckych škôl (2,588 mil. Sk) , ktoré do 30. júna 2002 boli v pôsobnosti Ministerstva zdravotníctva Slovenskej republiky.  

	Na vzniknutú situáciu reagujú dodávatelia tovarov a služieb, najmä energií a vody tvrdším postupom a v mnohých prípadoch nie sú ochotní do vyrovnania záväzkov štátu tovary a služby ďalej dodávať. Postup dodávateľov ovplyvňuje i skutočnosť, že štát doposiaľ neoznámil, dokedy a z akých zdrojov  svoje záväzky uhradí.  Pre úspešné zahájenie školského roku 2002/2003, do ktorého väčšina škôl a školských zariadení vkročí pod novým zriaďovateľom a pod hrozbou odpojenia od dodávok energie a vody, je nevyhnutné aby  k riešeniu vzniknutého problému  prijala vláda Slovenskej republiky rozhodnutie ešte v mesiaci august 2002. 

	Na základe rokovaní s ministrom financií Slovenskej republiky sa prijal záver, že Ministerstvo financií Slovenskej republiky predloží návrh na zdrojové krytie predmetných záväzkov štátu po predložení tohto materiálu na rokovanie vlády Slovenskej republiky.

	Na základe dôvodov vyplývajúcich z materiálu, uvedenú sumu záväzkov nie je možné považovať za konečnú, navrhuje sa riešiť problém po etapách. V prvej etape sa navrhuje vyčleniť sumu 300 mil. Sk určenú prioritne na úhradu záväzkov voči dodávateľom energií a vody a na úhradu odvodov do poistných fondov.

	Materiál sa predkladá s rozporom s Ministerstvom kultúry Slovenskej republiky, ktoré nesúhlasí s opätovným oddlžením škôl a školských zariadení v roku 2002.
  
	Predložený návrh nemá dopad na zamestnanosť ani stav životného prostredia.